钦定古今图书集成/明伦汇编/官常典/第514卷 > 李显忠
## 钦定古今图书集成/明伦汇编/官常典/第514卷 > 李显忠

按《宋史》本传：显忠，绥德军青涧人也。初名世辅，南归
赐名显忠。由唐以来，世袭苏尾九族巡检。初，其母当
产，数日不能免，有僧过门曰：“‘所孕乃奇男子，当以剑
矢置母旁，即生’。已而果生显忠，立于蓐，咸异之。年十
七投效用，随父永奇出入行阵。金人犯鄜延，经略王
庶命永奇募间者，得张琦，更求一人，显忠请行，永奇”
曰：“汝未涉历，行必累琦。”显忠曰：“显忠年小，胆气不小，
必不累琦，当与琦俱。”有敌人夜宿陶穴，显忠缒穴中
得十七人，皆杀之，取首二级，马二匹，馀马悉折其足，
庶大奇之。补承信郎，充队将，由是始知名。转武翼郎，
充副将。金人陷延安，授显忠父子官，永奇聚泣曰：“我
宋臣也，世袭国恩，乃为彼用耶？”会刘豫令显忠帅马
军赴东京，永奇密戒之曰：“汝若得乘机，即归本朝，无
以我故贰其志，事成我亦不朽矣。”显忠至东京，刘麟
喜之，授南路钤辖，乃密遣其客雷灿以蜡书赴行在。
已而豫废，兀术以万骑驰猎淮上，与显忠独立马围
场间。显忠戒吴俊往探淮水可渡马处，欲执兀术归
朝。俊还，显忠驰问之，为竹刺伤马而止。兀术授显忠
承宣使、知同州。显忠至鄜省侍，永奇教显忠曰：“同州
入南山，乃金人往来驿路，汝可于此擒其酋，渡洛渭，
由商、虢归朝，第报我知，我当以兵取延安而归。”显忠
赴同州，即遣黄士成等持书由蜀至吴，报归朝事。元
帅撒里曷来同州，显忠以计执之，驰出城，至洛河，舟
船后期，不得渡，与追骑屡战皆胜。显忠憩高原，望追
骑益多，乃与撒里曷折箭为誓：“不得杀同州人，不得
害我骨肉。”皆许之，遂推之下山崖，追兵争救得免。显
忠携老幼长驱而北，至鄜城县，急遣人告永奇，永奇
即挈家出城，至马翅谷口，为金人所及，家属二百口
皆遇害。是日，天昏，大雪，延安人闻之皆泣下，显忠仅
以二十六人奔夏国。夏人问故，显忠泣具言“父母妻
子之亡，切齿疾首，恨不即死，愿得二十万人，生擒撒
里曷，取陕西五路归于夏。”显忠亦得报不共戴天之
仇。夏主曰：“尔能为立功，则不靳借兵。”时有酋豪号《青
面夜又》者，久为夏国患，乃令显忠图之，请三千骑昼
夜疾驰，奄至其帐，擒之以归。夏主大悦，即出二十万骑，以文臣王枢、武臣𠼪讹为陕西招抚使，显忠为延
安招抚使，时绍兴九年二月十四日也。显忠引兵至
延安，总管赵惟清大呼曰：“鄜延路今复归宋矣！”已有
赦书。显忠与官吏观赦书，列拜，显忠大哭，众皆器百
姓，哭声不绝。乃以旧部八百馀骑往见王枢、𠼪讹，谕
之曰：“显忠已得延安府，见讲和赦书，招抚，可以本部
军归国。”𠼪讹不从，曰：“初经略乞兵来取陕西，今既到
此，乃令我归耶？”显忠知势不可，乃出刀砍𠼪讹不及，
擒王枢缚之。夏人以铁鹞子军来，显忠以所部拒之，
驰挥双刀，所向披靡，夏兵大溃，杀死蹂践无虑万人，
获马四万匹。显忠揭榜招兵，以绍兴九年为文书，每
得一人，予马一匹，旬日间得万人，皆骁勇少壮。又擒
害其父母弟侄者，皆斩于东城之内。行至鄜州，已有
马步军四百馀，撒里曷在耀州，闻显忠来，一夕遁去。
四州宣抚吴玠遣张振来抚谕云：“两国见议和好，不
可生事，可量引军赴行在。”遂至河池县见玠，玠抚之
曰：“忠义归朝，惟君第一。”从行使臣崔皋等六百馀人
列拜庭下，玠又抚之，犒以银绢，诣行府受告敕、金带，
除指挥使、承宣使。至行在，高宗抚劳再三，赐名加赉，
又赐田镇江，以崔皋辈充将佐。兀术犯河南，命显忠
为招抚司前军都统制，与李贵同破灵壁县。兀术犯
合肥，手诏以军与张俊会。显忠至孔城镇，与敌战，败
之。兀木谓韩常曰：“李世辅归宋，不曾立功，此人敢勇，
宜且避之。”乃焚庐江而走。显忠欲追之，与死战，俊以
奉旨监护，虑失显忠，遂各以军还。太后至临安，显忠
入觐，加保信军节度使、浙东副总管。显忠熟西边山
川险易，因上《恢复策》，忤秦桧意。金使言显忠私遣人
过界，遂降官奉祠，台州居住。复宁国军节度使，升都
统制。二十九年，金渝盟，诏显忠以本部捍御。遣统制
官韦永寿等以二百骑至安丰军，与金将小韩将军
兵五千人战于大人洲，败之。俄又增兵万馀来，显忠
率骑军出，自旦至午，气百倍，以大刀斫敌阵，敌不能
支，杀获甚众，掩入淮者不可计。金主亮犯淮西，朝廷
命王权拒于合肥，权退保和州，又弃军渡江。和州失
守，金主亲统细军驻和之鸡龙山，将济采石，朝廷诏
以显忠代权命虞允文趣显忠交军，军中大喜，于是
有采石之捷，语在《允文传》。显忠退军沙上，得杨存中
报，“车驾至平江，可速进兵。”显忠选锐士万人渡江，尽
复淮西州郡。军至横山涧，与金射雕军战，统制顿遇
重伤，韦永寿死之，敌兵败走。金主亮切责诸将不用
命，诸将弑之而还。是役也，显忠所将一万九千八百
六人，行赏有差，张振功为最。诏赐显忠五子金带，授
显忠淮南制置使、京畿等处招讨使，擢太尉、宁国军
节度使，主管侍卫马军司公事，赴行在。孝宗即位，赐
田百顷，兼权池州驻札御前诸军都统制、节制军马。
隆兴元年，兼淮西招抚使。时金人褒新立，山东、河北
豪杰蜂起，耶律诸种兵数十万据数郡之地，太行山
忠义耿京、王世隆辈皆欲挈地还于朝，金惧，亟请和。
显忠阴结金统军萧琦为内应，请“出师自宿、亳趋汴，
由汴京以通关、陕。关陕既通，则鄜延一路熟知显忠
威名，必皆响应。且欲起其旧部曲可得数万人，以取
河东。”时张浚开都督府，四月，命显忠渡江督战，乃自
濠梁渡淮，至陡沟琦背，约用拐子马来拒，与战败之。
琦复背城列阵，显忠躬率将士鏖战，琦败走，遂复灵
壁。入城宣布德意，不戮一人，中原归附者踵接。时邵
宏渊围虹县未下，显忠遣灵壁降卒开谕祸福，金贵
戚大周仁及蒲察徒穆皆出降。宏渊耻功不自己出，
又有降千户诉宏渊之卒夺其佩刀，显忠立斩之，由
是二将益不相能。六月，兵傅宿州城，金人来拒，显忠
败之，斩其左翼都统及首卤数千人，追奔二十馀里。
宏渊至，谓显忠曰：“招抚真关西将军也。”显忠闭营休
士，为攻城计。宏渊等不从。显忠引麾下杨椿上城，开
北门，不逾时拔其城。宏渊等殿后，趣之，乃始渡濠登
城。城中巷战，又斩首卤数千人，擒八十馀人，遂复宿
州。举寄居官刘时摄州事。捷闻，授显忠开府仪同三
司、殿前都指挥使，妻周氏封国夫人。宏渊欲发仓库
犒士卒，显忠不可，移军出城，止以见钱犒士，士皆不
悦。金帅孛撒自南京率步骑十万来，晨薄城，列大阵，
显忠亲率军遇于城南，战数十合，孛撒大败，遂退走。
统制李福、统领李保各以所部退避，皆斩以徇。翼日，
敌益兵至，显忠谓宏渊并力夹击，宏渊按兵不动，显
忠独与所部力战百馀合，杀左翼都统及千户、万户，
斩首卤五千馀人。俄增兵复来逼城，显忠用克敌弓
射却之。宏渊顾众曰：“当此盛夏，摇扇于清凉犹不堪，
况烈日中被甲苦战乎？”人心遂摇，无斗志。至夜，中军
统制周宏鸣鼓大噪，阳谓敌兵至，与邵世雍、刘侁各
以所部兵遁。继而统制左士渊、统领李彦孚亦遁。显
忠移军入城，殿司前军统制张训通、马司统制张师
颜、池州统制荔泽、建康统制张渊各遁去。金人乘虚
复来攻城，显忠竭力捍御，斩首卤二千馀人，积尸与
羊马墙平。城东北角敌兵二十馀人，已上百馀步，显忠取军所执斧斫之，敌始退却。显忠曰：“若使诸军相
与掎角，自城外掩击，则敌兵可尽，金帅可擒，河南之
地指日可复矣。”宏渊又言：金添生兵二十万来，傥我
军不返，恐不测生变。显忠知宏渊无固志，势不可孤
立。叹咤曰：“天未欲平中原耶，何沮挠若此！”是举所丧
军资器械殆尽。幸而金不复南，显忠以军还，见浚纳
印待罪，责授果州团练副使、潭州安置。后朝廷知其
故，移抚州。乾道改元，乃还会稽，复防御使、观察使、浙
东副总管，赐银三万两，绢三万疋、绵一万两，提举台
州崇道观。召除威武军节度使、左金吾卫上将军，赐
第京师。上奇其状貌魁杰，命绘像阁下。复太尉。乞祠，
提举兴国宫，绍兴府居住，岁赐米二千石。淳熙四年，
召赴行在，提举万寿观，奉朝请。入见，给真奉，赐内库
金，再葺前所赐第赐之。七月，卒，年六十九。赠开府仪
同三司，谥忠襄。